СРЂАН МИЛОВИЋ

Помоћник директора РиТЕ Гацко

Гацко, 14.02.2022.

**ОТВОРЕНО ПИСМО**

Луки Петровићу, Петру Ђокићу, Радовану Вишковићу

Власницима судбина, стратегија, цијена, уговора ...

ОВО ПИСМО НИЈЕ ПОЛИТИЧКО ОБРАЋАЊЕ И НИЈЕ ПРОДУКТ ПОЛИТИЧКОГ СУКОБА!

ИЗРАЖАВА МОЈЕ ЛИЧНЕ СТАВОВЕ И ИМА ЗА ЦИЉ СКРЕТАЊЕ ПАЖЊЕ НА ПОЈЕДИНЦЕ КОЈИ СУ УЗУРПИРАЛИ ИНСТИТУЦИЈЕ И ПО МОМ ЛИЧНОМ МИШЉЕЊУ СВОЈИМ ДЈЕЛОВАЊЕМ УГРОЖАВАЈУ НАЦИОНАЛНУ БЕЗБЈЕДНОСТ И СТВАРАЈУ ПОЛИГОНЕ УНУТРАШЊИХ СУКОБА.

Господо у наслову,

Тачно је да тренутно, односно дужи период, одређујете судбину оних за које сте предалеко. Богови ипак нисте, небо вам је јако далеко. Не желим вам лично ништа лоше, али не вјерујем ни да ће вас Господ помиловати, а људи сигурно неће.

Лука Петровић и Петар Ђокић су, већ годинама, зајахали енергетику, предузећа, трговину електричном енергијом, сами доносе стратегије, одређују приоритете, пројекте, цијене свега и свачега и тако могло би се набрајати у недоглед. При томе их уопште не занима како се производи електрична енергија, каква је то технологија, машине, објекти, ко су људи у производњи који то „старо жељезо“ носе на својим леђима, ко су људи у рудницима који копају у најтежим условима. Може ли то уопште?

Пошто ви не знате ко су ти људи рећи ћу вам, то су Патриоте. Они производе и освјетљавају ваше кабинете, али не раде то због вас. Раде не би ли некако одржали Републику Српску, не би ли се сачувала социјала, да свијетли Република Српска.

Они за разлику од вас знају да се данас Независност и Национална безбједност сваке државе мјере енергетском независношћу, у шта се цио свијет увјерио и ове зиме. Не дај Боже ако и ви то знате, у том случају мора се закључити да ово радите с намјером или правно речено са предумишљајем. То би се већ звала велеиздаја.

Сигуран сам да већ при помену мога имена у наслову знате о чему пишем. Знате јер већ осам година са вама водим исту борбу, на исту тему. Своју борбу до сад нисам водио у јавности, али ви јесте. Сад сте ме приморали, нема даље, задњи дани.

Годинама обмањујете јавност неаргументованим и нестручним причама, свјесно и лажно таргетирате наводне „рак ране“ енергетског сектора, одређујете ко су будале а ко експерти.

Вама је то лако радити. Имате новац, имате своје портале, медије, новине, преко којих пласирате лажи, креирате мишљење какво би по вама требало да имају они који се не разумију у овај посао. У ту сврху ангажовали сте разне преваранте и ваше плаћенике, од Вукана па на даље, све до разних појединаца и тзв. невладиних организација, дебело плаћених страним фондовима, који се страшно секирају за Гацко.

Сви сте ви на истом задатку, али то сигурно није добробит људи и сигурност Републике Српске, напротив све су то лобисти туђих интереса у име личне користи.

Тешко се са вама борити, нисмо равноправни. Без озира што сте преко својих сарадника и сателита мене обиљежили као криминалца, без обзира што по институцијама причате како сам покрао милионе, ипак не могу са вама. Ви посједујете десетине милиона, јачи сте. Имате и привилегије, па чак и ону да сте близу свих кабинета које безскурпулозно лажете.

Али, једног дана ће све изаћи на видјело, као што је и све до сада. Можда ја, као што ви тврдите, не знам ништа, ипак сам сигуран, брзо ће тај дан провиђења. Убрзо ће се то десити, Лука је убрзао вријеме, Илија му прави планове и спискове, Вукан даје логистику, пара не фали.

Овим писмом немам намјеру апсолвирати сва ваша дјела и недјела. Пишем из само једног разлога.

Годинама покушавате онемогућити рад Рудника и Термоелектране Гацко. Знате ви добро да је тако, јер смо лицем у лице расправљали о томе на десетинама састанака, а о дописима и препискама да и не говорим.

Пошто је ово само писмо, покушавам бити кратак.

Главни носилац активности је Лука Петровић. Ђокић је наравно сагласан, а Вишковић вјероватно необавијештен (а не би смио бити).

РиТЕ Гацко је постројење које ради већ 39 година, што значи да је та технологија производње електричне енергије стара можда између 50 или 70 година. Степен искоришћења често и испод 30.

Рудник Грачаница већ годинама затворен, нови ПК Гацко отвара се како га нико у свијету никад није отварао. Зашто? Нема пара за инвестициона улагања. Приморани смо да се сналазимо како знамо и умијемо. Главне откопне машине у руднику су већином праисторија у технолошком смислу.

Наравно, то Луку не занима. Занима га само како од РиТЕ узети што више пара, а да што више остане у ЕРС. Цијена електричне енергије коју плаћате Руднику и ТЕ Гацко годинама је таква да не може задовољити основне трошкове. Приморали сте предузеће да се сваке године кредитно задужује за текуће одржавање и редовни годишњи ремонт, а прошле године нисте дали ни банкарску гаранцију да би обавили ремонт. О инвестицијама и улагањима ни говора.

Тачно, иде пепео на димњак термоелектране. Ружна слика и загађује околину. Стотине пријава, од Гацка до Брисела. И наравно, крива је Управа предузећа. Јесте, крива је из разлога што је вјеровала Луки и Петру да ће инвестирати у Гацко, бар тако су се изјаснили у свим релевантним документима годинама уназад.

РиТЕ Гацко годинама покушава уградити у цијену еколошке пројекте од којих су два најбитнија, постројење за пречишћавање угља и електро филтери. Инвестиција од цца 60 милиона КМ. И не би било пепела. Прошле године, схватајући да нико неће помоћи, предузеће је тражило само банкарску гаранцију за тај износ како би се сами задужили и реализовали еколошке пројекте. Влада није дала гаранцију.

И коначно, сада у јануару ове 2022. године, Лука Петровић господар, потписује нове уговоре са свим Зависним предузећима о неком заједничком наступу не знам гдје, али у којим нема цијене електричне енергије него формуле по којима термоелектране, и Гацко и Угљевик, одоше у колапс.

Сва предузећа осим РиТЕ Гацко су потписала те уговоре. Управа у Гацку сматра да је све понуђено незаконито и штетно по предузеће. Не постоји Закон који није прекршен у понуђеном Уговору. Чак и одлуке саме Владе. О свему су сви уредно и службено обавијештени. Нико није реаговао. А онда освета за упућени допис и једну фотографију, уцјена од Луке. Цијена струје за РиТЕ Гацко остаје 38 КМ/MWh (на берзи скоро да не пада испод 400 КМ/MWh). Нема пара.

Све што сте могли предузети да онемогућите рад и направите што више проблема то сте и учинили.

Можда не знам који су све разлози за такав однос према РиТЕ Гацко, али знам бар два.

Први, обећали сте невладиној организацији под именом ЕЕЗ (Европска Енергетска Заједница) да ћете за почетак затворити бар једну термоелектрану како би страни трговци могли продавати струју код нас, наравно по тржишним цијенама.

Друго, не одговара вам састав Управе РиТЕ Гацко, јер не испуњава ваше жеље и бори се да одржи производњу (супротно интересу разних мешетара).

Себе нећу узимати у обзир јер је одавно познато колико вам сметам.

До сада сте све ово радили у рукавицама, сад сте кренули да уцјењујете. Сматрам да Управа РиТЕ Гацко нема право прихватити ваше уцјене из више разлога. Првенствено због стабилности Републике Српске, али и због оног дијела радника РиТЕ Гацко који на својим плећима носе производњу, јер су они стуб на коме све почива. Није то ни Управа, а поготово нису Лука Петровић и Петар Ђокић. Вишковића некада видим на ТВ, нама нити се јавља нити пише. Можда није задужен за енергетику.

 Срђан Миловић